Klaus Hækkerup (S), 2010-03-23:
Baggrunden for lovforslaget er, som også Venstres ordfører nævnte, at Europa-Kommissionen finder, at reglerne om skattemæssig forskelsbehandling af visse fordringer i danske kroner, de såkaldte blåstemplede obligationer, er i strid med bestemmelserne om kapitalens frie bevægelighed.
Der er så to muligheder for at rette op på forskellen.
Enten kan reglerne om blåstemplede obligationer udvides til at omfatte obligationer af fremmed valuta, eller også kan særreglen for de danske obligationer ophæves.
Regeringen har besluttet det sidste.
Det er Socialdemokratiet enig i.
Vi kan derfor også støtte de fleste af de konsekvensændringer, der følger heraf.
Jeg skal især fremhæve, at vi kan tilslutte os de foreslåede regler om hævelse af bagatelgrænsen for beskatningen af nettogevinster fra 1.000 kr. til 2.000 kr., at lovforslaget får virkning fra fremsættelsesdagen, samt at udvidelsen af indberetningspligten også dér kan ske automatisk med beregning af tab og gevinster.
Vi hilser det velkommen, at det kommer nu eller kom for et år siden.
Vi har længe ønsket det.
Det er en nedsættelse, der udelukkende vil komme topskatteydere til gode.
Når man ser beregningerne igennem, synes jeg også, at beregningsgrundlaget forekommer særdeles løst, for nu at sige det mildt, bl.a. fordi det tager udgangspunkt i en skønnet opgørelse af den nuværende fordeling af blåstemplede obligationer.
Omfordelingen til fordel for topskatteydere vil beløbe sig til 440 mio. kr.
Samtidig vil den gradvise indfasning fra 51,5 pct. af beskatningen af kapitalindkomst til de 42 pct. forstærke den betydelige underfinansiering, der i forvejen findes i regeringens skattereform, forårspakke 2.0.
Det har vi mindst af alt brug for i den nuværende situation, hvor finansministeren går på jagt efter 24 mia. kr. over de kommende 3 år, i alt 31 mia. kr., for at skabe langsigtet bæredygtighed frem til 2015.
Dertil kan vi lægge regeringens og DF's skattereform, forårspakke 2.0, der ud over i forvejen at være underfinansieret, som jeg har nævnt, ser ud til at mangle planlagte indtægter på knap 2 mia. kr., idet vi endnu ikke har set de bebudede lovforslag om lastbilafgift, om fedtgift, om udligningsskat.
Vi bevæger os altså hastigt i den gale retning.
Vi mangler stadig svar på, hvor disse manglende indtægter skal findes.
Vi ved, at regeringens vej er yderligere nedskæringer i de offentlige budgetter.
Det har finansministeren fortalt os.
Spørgsmålet er, om det også er Dansk Folkepartis vej.
Vi synes, at man burde bruge de 440 mio. kr. til midlertidig dækning af det selvskabte skattehul.
Endelig anfører regeringen i bemærkningerne, at de kompenserende skattenedsættelser er nødvendige for at overholde skattestoppet.
Come on!
Lad mig gøre opmærksom på, at denne regering i perioden fra 2001 til 2009, altså over 89 måneder, har sat skatterne op ca. 150 gange, og at forårspakke 2.0, der blev vedtaget sidste forår, indeholder 114 skattestigninger.
Det skal sammenholdes med udsagnet om, at under Nyrupregeringen satte man i gennemsnit skatterne op en gang om måneden.
Den borgerlige regering har langt, langt overgået Nyrupregeringens skattestigninger.
De har gennemført ufinansierede skattelettelser i 2003 og i 2007, og de har gennemført en underfinansieret skattereform.